Sur Editur, Minkejja li fi lbiesu jiddaħħal il-kulur ħamrani wkoll, jien għandi l-impressjoni li Charles Jude għandu ħabta kif jattakka dak kollu li għandu laqta ħamranija fil-politika Maltija. Kif kulħadd jiftakar, l-ewwel ma attakka kienet il-kċina minn fejn il-Prim Ministru xandar il-messaġġ tiegħu fl-Ewwel tas-Sena. Wara ħareġ għonqu dwar il-kowt li Ira Losco suppost libset fil-Eurovision u wera d-dubju tiegħu dwar kif intefqu flus il-poplu. Dan l-aħħar reġa' fetaħ ħalqu dwar it-torrijiet li se jinbnew f'Tas-Sliema u l-Imrieħel, u miegħu żeffen fin-nofs lill-kappillani ta' Tas-Sliema u l-Balluta. Bħal dak li qallu, dawn se jkunu l-ewwel torrijiet li qatt inbnew f'Malta. Issa nqeda b'omelija f'quddiesa biex attakka l-blogers, insomma bloger li, għalkemm ma semmihx b'ismu, kulħadd induna għal min kien qed jirreferi. Charles Jude mid-dehra għandu problema li, meta jattakka, ma jagħmilx dan mingħajr ma jħares lejn l-uċuħ. Nieħdu l-każ tat-torrijiet; għaliex ma qal xejn fuq dawk it-torrijiet li diġà jezistu? Dwar il-blogers; għaliex stenbaħ issa u għaliex tefa' d-dell ikrah fuq bloger aħmar biss? Jaqaw kuntent bil-blogers l-oħrajn li jirremettu l-velenu u l-ħdura kontra l-Gvern ta' Joseph Muscat? Il-Malti jgħid: kull qaddis jgħin. Ma nagħmlux mod li l-Kurja Maltija għandha l-ħsieb li tkun ta' forċina għal Busuttil u sħabu, hux? Charles Jude, jekk int tassew ragħaj tal-merħla kollha, nappellalek biex bi kliemek ma terġax iġġib il-firda tas-snin sittin, għax ibqa' żgur li din id-darba iżd-daqqa tkun ferm akbar. Int għandek dritt li titkellem kif dejjem irraġunajt int, però int għandek ukoll id-dmir li tkun rett ma' kulħadd, mingħajr kuluri. TICHY, IL-FGURA